# name
Nanocossos fets en llames i alpaques per combatre el covid

# metadata.dc.description.abstract[].value
L'inici de les campanyes de vacunació contra el covid-19 en molts països fa preveure que, en un interval raonable de temps, les corbes de contagi començaran a baixar notablement. Tanmateix, hi ha diversos factors que indiquen que cal tenir estratègies mèdiques alternatives. D'una banda, segons diuen els epidemiòlegs, el SARS-CoV-2 ha vingut per quedar-se, la qual cosa implica que molt possiblement es convertirà en un virus estacional que caldrà anar combatent localment de tant en tant. De l'altra, bona part de la població mundial encara no té accés a las vacunes i potser trigarà a tenir-ne, la qual cosa implica que, per reactivar l'economia mundial, serà necessari disposar de fàrmacs que permetin tractar puntualment els viatgers que es contagiïn. Finalment, la possibilitat que es produeixin mutacions atzaroses que permetin al virus escapar de l'efecte protector de les vacunes, malgrat ser raonablement baixa, no és nul·la. Per tots aquests motius cal treballar en estratègies mèdiques alternatives. Paul-Albert Koening i els seus col·laboradors, una trentena de científics de diversos centres de recerca d'Alemanya, Suècia i els EUA, acaben de presentar a la revista Science l'obtenció d'unes molècules anomenades nanocossos que poden inactivar fàcilment la capacitat infectiva d'aquest virus. Per aconseguir-les han utilitzat uns animals que poques vegades es fan servir en recerca científica, alpaques i llames.

# metadata.dc.rights[].value
(c) Edició de Premsa Periòdica Ara, 2021

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Nanocossos fets en llames i alpaques per combatre el covid